Castlanìa

Castlanìa (Castellania Coppi an italian)  a l'é un comun dël Piemont d'89 abitant Sorgiss: ISTAT - Bilansi demogràfich al 01/01/2019 ., ant la provinsa ëd Lissandria.

As treuva an sle colin-e an sla drita dla Scrivia, ant la region dij Còj Tortonèis ch'a fan part dël pre-Apenin lìgur-piemontèis. A l'é arnomà përché a l'é 'l pais anté ch'a l'é nàit Fausto Coppi.

Stòria

A livel aministrativ ël teritòri a fasìa part dël Vëscovà Tortonèis, l'ansem dij possediment goernà dal vësco-cont ëd Torton-a. Ël vësco a l'ha peui anfeodà 'l pais a la famija dij Rampin. Contut ch'a fussa sogetà al Ducà 'd Milan e peuj a jë Spagneuj, ël Vëscovà a manten soa autonomìa aministrativa. Dël 1713, an séguit al Tratà d'Utrecht, Castlanìa e 'l Tortonèis a passo a l'Imper Austrìach. Dël 1735 Torton-a e ij sò anviron a passo sota la Cà 'd Savòja ëd Carl Emanuel III ant ël Regn ëd Sardëgna. A ven creà la Contà 'd Torton-a antestà al re, ma 'l Vëscovà a ven ancora anfeodà al vësco 'd Torton-a. A l'é mach dël 1786 ch'ël vësco Carl Morissi Peyret a ced ël Vëscovà al re, an cambi d'ën neuv tìtol prinsipesch. 

D'apress a l'época dla dominassion fransèisa ëd Napoleon Bon-a-part, Castlanìa a torna al Regn ëd Sardëgna, ant la Divison (peui Provinsa) ëd Lissandria, ant la Provinsa (peui Sircondari) ëd Torton-a e ant ël Mandament ëd Vila Vèrnia. Dal 1928 a ven ancorporà ant ël comun ëd Carzòu ma a torna autònom dël 1947. Dal 31 magg 2019 ël nòm ofissial italian dël Comun a ven tramudà an Castellania Coppi për sotligné ch'ël pais a l'ha vist nasse ij frej ciclista Fausto e Serse Coppi.Delìbera dël Consèj Regional dël Piemont n. 365-6855 dël 25 mars 2019, Supl. n.1 al Boletin Ofissial ëd la Region Piemont n.20 dël 16 ëd magg 2019 .

 Personalità arnomà 
 Fausto Coppi, ciclista, nassù a Castlanìa dël 1919
 Serse Coppi, ciclista, frel ëd Fausto, nassù a Castlanìa dël 1923

Aministrassion
Ël sìndich a l'é Sergio Vallenzona (da l'08/06/2009, scond mandà dal 26/05/2014).

 Anliure esterne 
 Sit istitussional

 Arferiment 


Castlania